text: Sort skærm i Sønderjylland
  31 maj 2012 kl. 15.43
  YouSee-kunder i den østlige del af Sønderjylland og på Als har siden ved middagstid torsdag været uden tv, bredbånd og telefoni. Årsagen er, at et fiberkabel i Rødekro er blevet ødelagt i forbindelse med gravearbejde.
  - Vi har nu teknikere på stedet i gang med at reparere kablet, oplyser selskabet.
  Fejlen berører kunder i Aabenraa, Rødekro, Løgumkloster, Tønder, Gråsten, Padborg, Kruså, Nordborg, Augustenborg, Sydals og Skærbæk. I alt ca. 18.000 kunder er berørt.
  YouSee forventer, at fejlen vil være rettet omkring kl. 18 i torsdag.
  